दुर्गाले जिते रारा ट्रेल
कर्णालीको प्रमुख पर्यटकीय गन्तव्य रारामा आयोजित प्रथम ट्रेल रनको उपाधि जुम्लाका २८ वर्षीय धावक दुर्गाबहादुर बुढाले जितेका छन् ।
रारा, मुगु — कर्णालीको प्रमुख पर्यटकीय गन्तव्य रारामा आयोजित प्रथम ट्रेल रनको उपाधि जुम्लाका २८ वर्षीय धावक दुर्गाबहादुर बुढाले जितेका छन् ।नेपाली सेनाले आयोजना गरेको प्रतियोगितामा दुर्गाले निर्धारित दुरी ५५ मिनेट ३८ सेकेन्डमा पार गरे । उनले १ लाख रुपैयाँ पुरस्कार हात पारे । दुर्गाले आठौं राष्ट्रिय खेलकुदमा स्वर्णसहित तीन पदक जितेका थिए ।जुम्लाकै २७ वर्षीय धीरबहादुर बुढा दोस्रो भए । उनले ५९ मिनेट १६ सेकेन्डमा पार गरे । ६० मिनेट २० सेकेन्डमा दुरी पार गरी सेनाका नवराज सावत तेस्रो भए । दोस्रोले ६० हजार र तेस्रोले ४० हजार रुपैयाँ पुरस्कार पाए । सेनाका भीम गुरुङले चौथो स्थान हासिल गरी २० हजार र जुम्लाका प्रकाश कठायतले पाँचौं स्थान हासिल गरी १० हजार रुपैयाँ जिते । रारा ट्रेल रनको उपाधि जित्ने दुर्गा जुम्लाको कनकासुन्दरी गाउँपालिका–३ का हुन् । भारतीय सेनाको जागिर छाडेर उनी दौडमै होमिएका छन् । १३ वर्षको उमेरदेखि दौडै आएको उनले स्मरण गराए । उनले कर्णाली स्पोर्टस क्लबमार्फत खेल्दै आइरहेका छन् । राराको पर्यटन प्रवर्द्धनका लागि प्रतियोगिता गरिएको नेपाली सेनाले जनाएको छ । ट्रेल रनमा कर्णाली प्रदेशका विभिन्न जिल्लाका साथै सेना, प्रहरी र सशस्त्र प्रहरीका खेलाडीले सहभागिता जनाएका थिए । श्रीदल गुल्मका अनुसार प्रतियोगितामा १ सय ३० खेलाडी सहभागी थिए । पहिलोपल्ट आयोजित प्रतियोगिता भव्य रूपमा सफल भएको श्रीदल गुल्मका गुल्मपति सेनानी रवि केसीले बताए । प्रतियोगिताको उद्घाटन उत्तर–पश्चिम पृतनाका उपरथी सरोजप्रताप राणाले गरेका थिए । दौडलाई प्रत्येक वर्ष निरन्तरता दिँदै जाने राणाले बताए । उनले प्रतियोगितामार्फत राराको पर्यटन प्रर्वद्धनमा सहयोग पुर्‍याउने विश्वास व्यक्त गरे । राराको पर्यटन विकासलाई माथि उठाउन खेल गतिविधि बढाउँदै लैजानुपर्ने प्रमुख जिल्ला अधिकारी जयकुमार घिमिरेले बताए । 